Directoarea Laboratorului de cercetări și analize din cadrul Spitalului Universitar Luigi Sacco din Milano, Maria Rita Gismondo, a specificat într-o postare pe profilul personal de Facebook că noul coronavirus nu este altceva decât o formă de gripă puțin mai gravă și că nu ar prezenta un pericol deosebit de important, așa cum este considerat în prezent: „Confundăm o gripă cu o pandemie globală”, a fost concluzia medicului italian.

Maria Rita Gismondo, director responsabil de Macrobiologie Clinică, Virologie și Diagnostic de Bioemergență la laboratorul Spitalului Sacco din Milano, acolo unde sunt analizate de zile întregi probe în cazuri posibile de coronavirus, scrie: „Laboratorul nostru a lucrat toată noaptea, vin probe încontinuu, e o adevărată nebunie ceea ce se întâmplă, am transformat o infecție un pic mai gravă decât o gripă într-o pandemie letală. Nu este așa cum pare, uitați-vă la numere. Nebunia asta va face mult rău, mai ales din punct de vedere economic. Vă rog reduceți tonurile! Duminică senină!”

În altă postare publicată duminică dimineață de directoarea laboratorului din Lombardia apare scris: „Citiți! Nu este o pandemie! Mortalitatea în urma gripei a fost de 217 de decese pe zi săptămâna trecută! Pentru Coronavirus 1 mort!!!”

Într-o postare publicată sâmbătă seara tot pe pagina ei de Facebook, Maria Rita Gismondo a mărturisit că a avut o „zi foarte încărcată”:

„Abia am avut un minut ca să respir și am găsit doi neuroni liberi, am reușit să gândesc. În primul rând, o clarificare. Presupusul (ulterior neconfirmat) pacient zero a sosit în Italia când zborurile directe încă nu erau întrerupte. În Italia s-a făcut într-adevăr totul pentru a evita intrarea virusului și trebuie să recunoaștem acest lucru. Acum a sosit, este adevărat, de ce panica asta? Mai degrabă uimire. Sunt multe lucruri pe care nu le pot explica. Prima reflecție. Pacientul zero a fost întotdeauna negativ în ce privește virusul dar și negativ pentru anticorpi. Dovadă irefutabilă că nu a fost niciodată infectat. Dacă nu este pacient zero, cum a infectat contactele sale? În Veneto au apărut cazuri pozitive. De la care contact? Ar fi o unică sursă la originea celor două focare? Sunt epuizată… Mă voi gândi mai bine mâine.”

În final, invitația medicului este ca populația să urmeze recomandările publicate de Ministerul Sănătății.

Nordul Italiei este cuprins de panică după ce s-au înregistrate două decese provocate de coronavirus, un bărbat din Veneto în vârstă de 78 de ani și o femeie din Lombardia de 77. În total, sunt peste 130 de persoane contaminate, scrie presa italiană. Localitatea Codogno, din provincia Lodi, a fost identificată ca prim focar în peninsulă şi a fost izolată de restul ţării. La fel încă 9 aşezări din Lombardia şi Veneto. În cele două regiuni trăiesc peste 8 mii de români, unii dintre ei chiar în Codogno.

SUSȚINE PUBLICAȚIA NOASTRĂ

Te-ar mai putea interesa